親舊問盜作詩四十韻以答之亦可備野史之錄
作者：王邁
朝代：宋

paragraphs: 我來自京師，己丑之十月。
道之建劍間，行行遇兵卒。
問之何爲行，對言聲哽咽。
初只因臨汀，鹽商時出沒。
縣官事張皇，星夜聞帥鉞。
帥出乃捕兵，此曹輒猖獗。
加之江西寇，恃嶮護巢穴。
向來誤殺降，貽禍今尤烈。
合黨肆紛披，交鋒爭桀黠。
聚落四百村，室廬遭毀爇。
轉徙臨昭陽，孤城危一髮。
帥方實歸裝，視此苦不切。
惟漕暨庾臺，協心圖撲滅。
移文責十連，義激詞語辣。
就檄劉權軍，專城植鎩𢧕。
又有一老尉，賈勇抗鴟鶻。
頼此所居民，猶苟旦暮活。
我聞此卒言，憂憤中腸熱。
及歸抵吾廬，保伍亦團結。
或恐汀邵寇，餘燼尚分裂。
或疑鼠狗徒，乘間敢竊發。
吾鄉號樂國，目不見寸鐵。
一聞鉦鼓聲，縮頭畏如鱉。
新歲或訛言，城居竟搬挈。
丁男肩欲頳，稚女足不襪。
相顧莫爲謀，去守將安决。
汝知誨盜誰，吾能爲汝說。
年來民賊多，田里困根括。
單丁火亦追，逃戶租盡刷。
猛虎政太苛，攘雞手已滑。
剝床忍及膚，椎肌慘見血。
吏肥富薰天，民貧怨刻骨。
及此皆幸災，狺險何聒聒。
古來盜賊興，官吏去饕餮。
大者籍其家，小亦寘重罰。
人心知是非，端可以理折。
民賊盡芟夷，雖賞之不竊。